ส่วนที่ 1

ข้อมูลสรุป

สรุปข้อมูลบริษัทที่ออกหลักทรัพย์

บริษัท ยูนิค ไมนิ่ง เซอร์วิสเซส จำกัด (มหาชน) (“บริษัทฯ” หรือ “UMS”) ก่อตั้งโดยบริษัท
ยูนิคแก๊ส แอนด์ ปิโตรเคมีคัลส์ จำกัด (มหาชน) (UGP) และนายสมบูรณ์ สิริไพบูลย์พงศ์
ซึ่งถือหุ้นร้อยละ 51 และ 49 ตามลำดับ ได้จดทะเบียนจัดตั้งบริษัทฯขึ้นเมื่อวันที่ 17 มีนาคม 2537
ด้วยทุนจดทะเบียนเริ่มต้น 1 ล้านบาท
โดยเริ่มต้นประกอบธุรกิจการนำเข้าถ่านหินคุณภาพดีจากต่างประเทศ
และจัดจำหน่ายถ่านหินให้กับโรงงานอุตสาหกรรมต่างๆภายในประเทศ
เนื่องจากผู้บริหารเล็งเห็นถึงโอกาสและแนวโน้มการเติบโตที่ดีของอุตสาหกรรมถ่านหิน
เนื่องจากมีปัจจัยสนับสนุนหลายประการ ได้แก่
ผลิตภัณฑ์ถ่านหินเป็นเชื้อเพลิงที่มีราคาต่ำและมีปริมาณสำรองมากเมื่อเปรียบเทียบกับน้ำมันเตาและก๊าซธรรมชาติ
ประกอบกับประสบการณ์ของผู้บริหารในอุตสาหกรรมพลังงานที่ผ่านมา
ทำให้ผู้บริหารมีความมั่นใจในการดำเนินธุรกิจนี้ให้ประสบความสำเร็จและเติบโตอย่างมั่นคงต่อไป

เดือนมกราคม 2547 ที่ประชุมวิสามัญผู้ถือหุ้น ครั้งที่ 2/2547
มีมติให้บริษัทฯแปรสภาพเป็นบริษัทมหาชน และเพิ่มทุนจดทะเบียนจาก 50 ล้านบาทเป็น 70 ล้านบาท
โดยออกหุ้นสามัญใหม่จำนวน 20 ล้านหุ้น มูลค่าที่ตราไว้หุ้นละ 1 บาท เพื่อเสนอขายต่อประชาชน
โดยกำหนดราคาขาย 7.95 บาทต่อหุ้น รวมเงินทุนที่ได้จากการจำหน่ายหุ้นเท่ากับ 159 ล้านบาท
และบริษัทฯเข้าจดทะเบียนซื้อขายวันแรกในตลาดหลักทรัพย์ เอ็ม เอ ไอ วันที่ 16 กรกฎาคม 2547

เดือนธันวาคม 2553 บริษัทอะธีน โฮลดิ้ง จำกัด ซึ่งเป็นบริษัทย่อยที่บริษัทโทรีเซนไทย เอเยนต์ซีส์
จำกัด (มหาชน) หรือ TTA ถือหุ้นอยู่ร้อยละ 99.99 ได้เข้าทำรายการเสนอซื้อหลักทรัพย์เสร็จสิ้น
โดยถือหุ้นทั้งหมดจำนวน 136,083,041 หุ้น หรือร้อยละ 89.55 ของหุ้นที่จำหน่ายได้แล้วทั้งหมด
และใบสำคัญแสดงสิทธิที่จะซื้อหุ้นจำนวน 56,453,219 หน่วย หรือร้อยละ 37.41
ของหุ้นที่จำหน่ายได้แล้วทั้งหมด ส่งผลให้บริษัท TTA เป็นผู้ถือใหญ่ของบริษัทฯ

ภาพรวมการประกอบธุรกิจของบริษัทฯ

บริษัทฯประกอบธุรกิจการนำเข้าถ่านหินคุณภาพดี มีค่าพลังงานความร้อนปานกลาง
และมีผลกระทบต่อสิ่งแวดล้อมน้อย
โดยนำเข้าจากประเทศอินโดนีเซียเพื่อจัดจำหน่ายให้กับโรงงานอุตสาหกรรมทั้งขนาดใหญ่
ขนาดกลางและขนาดเล็ก
โดยเฉพาะโรงงานอุตสาหกรรมในจังหวัดกรุงเทพและปริมณฑลรวมถึงจังหวัดใกล้เคียง
บริษัทฯมีอุตสาหกรรมที่เป็น เป้าหมายหลัก คือ อุตสาหกรรมอาหาร อุตสาหกรรมกระดาษ
และอุตสาหกรรมสิ่งทอ
โดยบริษัทฯมีกลยุทธ์นำถ่านหินดังกล่าวมาทำการคัดเลือกและปรับปรุงคุณภาพเพื่อให้ถ่านหินมีคุณภาพตรงกับคุณสมบัติเชิงวิศวกรรมของหม้อไอน้ำของแต่ละโรงงานอุตสาหกรรม
นอกจากนี้ บริษัทฯยังเข้าร่วมประมูลขายถ่านหินให้กับบริษัทเอกชนในอุตสาหกรรมปูนซีเมนต์
และอุตสาหกรรมผลิตไฟฟ้าที่มีการประมูลจัดซื้อถ่านหินอีกด้วย บริษัทฯถือหุ้นในบริษัทย่อย 4 บริษัท
โดยมีรายละเอียดดังนี้

บริษัท ยูเอ็มเอส โคลบริคเครท จำกัด จดทะเบียนจัดตั้งวันที่ 20 ตุลาคม 2549
ดำเนินการผลิตถ่านอัดก้อนให้กับลูกค้าอุตสาหกรรมที่ใช้ไอน้ำในกระบวนการผลิต
โดยบริษัทนำถ่านที่มีขนาดเล็กมาก (0-5 มิลลิเมตร) นำมาอัดเป็นถ่านหินก้อน
โดยถ่านหินขนาดเล็กมากจะขายได้ราคาต่ำกว่าถ่านหินก้อนประมาณร้อยละ 10-20 ดังนั้น
การผลิตถ่านอัดก้อนจึงเป็นการเพิ่มมูลค่าถ่านหินของบริษัทฯ เพื่อให้ขายได้ราคาที่สูงขึ้น

บริษัท ยูเอ็มเอส ไลท์เตอร์ จำกัด จดทะเบียนจัดตั้งเมื่อวันที่ 24 มกราคม 2550
ดำเนินธุรกิจด้านการขนส่งและขนถ่ายทางน้ำ ได้แก่ การขนส่งทางเรือขนาดประมาณ 500-2,500
ตันต่อลำ ทั้งนี้ บริษัท ยูเอ็มเอส ไลท์เตอร์ จำกัด
คาดว่าจะมีรายได้จากการขนส่งถ่านหินของบริษัทฯประมาณร้อยละ 60
เพื่อลดต้นทุนการขนส่งทางน้ำของบริษัทฯลง
และรายได้รับจ้างงานขนส่งของบริษัทอื่นๆอีกประมาณร้อยละ 40
เพื่อสร้างรายได้ให้กับบริษัทฯเพิ่มขึ้น ปัจจุบัน บริษัท ยูเอ็มเอส ไลท์เตอร์ จำกัด
มีเรือลำเลียงทั้งสิ้น 12 ลำ

บริษัท ยูเอ็มเอส ขนส่ง จำกัด จดทะเบียนจัดตั้งเมื่อวันที่ 24 มกราคม 2550
ดำเนินธุรกิจด้านการขนส่งและขนถ่ายทางบก ได้แก่ การขนส่งโดยรถบรรทุก ทั้งนี้ บริษัท ยูเอ็มเอส
ขนส่ง จำกัด จะรับงานขนส่งของบริษัทฯเป็นหลักเพื่อลดต้นทุน
และสามารถรับงานขนส่งของบริษัทอื่นๆ เช่นกัน ปัจจุบันบริษัทฯ มีรถบรรทุกทั้งสิ้นจำนวน 26 คัน

บริษัท ยูเอ็มเอส พอร์ต เซอร์วิสเซส จำกัด จดทะเบียนจัดตั้งเมื่อวันที่ 22 ตุลาคม 2551
ดำเนินธุรกิจท่าเทียบเรือที่อำเภอนครหลวง จังหวัดอยุธยา โดยได้รับรายได้เป็นค่าบริการผ่านท่า
ซึ่งมีสินค้าได้แก่ ถ่านหิน ปูนเม็ด แร่เหล็ก เป็นต้น

ลักษณะผลิตภัณฑ์หรือบริการ

ถ่านหินเป็นเชื้อเพลิงฟอสซิลซึ่งมีปริมาณสำรองอยู่มาก
โดยแหล่งถ่านหินกระจายอยู่ในประเทศต่างๆมากกว่า 100 ประเทศทั่วโลก
ทำให้ถ่านหินเป็นเชื้อเพลิงที่มีความมั่นคงสูง ราคามีการแข่งขันกันสูง
ส่งผลให้มีราคาถูกกว่าเชื้อเพลิงชนิดอื่นโดยเฉพาะอย่างยิ่ง ก๊าซธรรมชาติและน้ำมันเตา
โดยถ่านหินเป็นเชื้อเพลิงธรรมชาติชนิดหนึ่งซึ่งมีสถานะเป็นของแข็งและมีแร่ธาตุที่สำคัญ คือ คาร์บอน
โดยทั่วไปแล้วถ่านหินจะมีสีน้ำตาลเข้มหรือสีดำและแบ่งได้หลายประเภท
ซึ่งถ่านหินแต่ละประเภทมีคุณสมบัติที่สำคัญตามตารางด้านล่าง

+-------------+---------------+------------+------------+------------+
| ประ         | ค่าความร้อน     | ความชื้น     | ปริมาณเถ้า   | ป          |
| เภทของถ่านหิน |               |            |            | ริมาณกำมะถัน |
|             | (กิโล          | (          | (          |            |
|             | แคลอรี/กิโลกรัม) | เปอร์เซนต์)* | เปอร์เซนต์)* | (เปอร์เซนต์) |
+-------------+---------------+------------+------------+------------+
| แอนทราไซต์   | 6,500 - 8,000 | 5 - 8      | 5 - 12     | 0.1 - 1.0  |
+-------------+---------------+------------+------------+------------+
| บิทูมินัส       | 5,500 - 6,500 | 8 - 15     | 1 - 12     | 0.1 - 1.5  |
+-------------+---------------+------------+------------+------------+
| ซับบิทูมินัส     | 4,500 - 5,500 | 24 - 30    | 1 - 10     | 0.1 - 1.5  |
+-------------+---------------+------------+------------+------------+
| ลิกไนต์       | 3,000 - 4,000 | 30 - 38    | 15 - 20    | 2.0 - 5.0  |
+-------------+---------------+------------+------------+------------+

* แสดงค่าเปอร์เซนต์โดยน้ำหนัก

จากตารางข้างต้น จะเห็นได้ว่าถ่านหินที่มีคุณภาพดีที่สุดเรียงตามลำดับ ได้แก่ แอนทราไซต์ บิทูมินัส
ซับบิทูมินัส และลิกไนต์ โดยบริษัทฯเน้นการนำเข้าถ่านหินประเภทบิทูมินัสและซับบิทูมินัส
เนื่องจากเป็นถ่านหินที่มีคุณภาพดี มีค่าความร้อนในระดับปานกลาง
ค่าความชื้นและปริมาณเถ้าที่ไม่สูงมากนัก รวมถึงมีปริมาณกำมะถันต่ำใกล้เคียงกับน้ำมันเตา
(น้ำมันเตามีปริมาณกำมะถันประมาณ 0.1-3.0 เปอร์เซนต์) ทำให้มีมลภาวะกับสิ่งแวดล้อมน้อยมาก
โดยส่วนใหญ่บริษัทฯจะนำเข้าถ่านหินประเภทซับบิทูมินัส
และมีการนำเข้าถ่านหินประเภทบิทูมินัสเป็นครั้งคราว (Spot) ตามคำสั่งของลูกค้ารายใหญ่เท่านั้น
เนื่องจากถ่านหินประเภทบิทูมินัสมีราคาแพง ส่วนถ่านหินประเภทแอนทราไซต์
บริษัทฯไม่ได้นำเข้าถ่านหินประเภทนี้เนื่องจากมีราคาสูงกว่ามาก
บริษัทฯจึงไม่ได้เน้นทำการตลาดสำหรับถ่านหินประเภทนี้
ส่วนถ่านหินประเภทลิกไนต์เป็นถ่านหินคุณภาพต่ำ มีปริมาณกำมะถันมาก
ทำให้มีผลกระทบต่อสิ่งแวดล้อมสูง ดังนั้นถ่านหินประเภทนี้จึงไม่เป็นที่นิยมของลูกค้า

มาตรฐานคุณภาพอากาศจากปล่องระบายซึ่งกำหนดโดยกระทรวงอุตสาหกรรม เล่มที่ 122 ตอนพิเศษ
37 ง วันที่ 9 พฤษภาคม 2548 กำหนดให้สารมลพิษที่ปากปล่องระบายของโรงงานอุตสาหกรรม
เช่น ค่าซัลเฟอร์ไดออกไซด์ มีค่าไม่เกิน 700 ppm (part per million)
ในขณะที่ถ่านหินของบริษัทฯ
เมื่อนำไปใช้ในโรงงานอุตสาหกรรมและวัดค่าก๊าซที่ปากปล่องระบายได้ค่าซัลเฟอร์ไดออกไซด์ต่ำกว่ามาตรฐาน
โดยทั่วไป ได้ค่าไม่เกิน 100 ppm (part per million)
ดังนั้นถ่านหินที่บริษัทฯจำหน่ายจึงไม่ก่อให้เกิดปัญหากับสิ่งแวดล้อมตามมาตรฐานที่กระทรวงอุตสาหกรรมกำหนด

ขั้นตอนในการดำเนินธุรกิจของบริษัทฯ
เริ่มจากนำเข้าถ่านหินจากประเทศอินโดนีเซียและจำหน่ายให้กับโรงงานอุตสาหกรรมต่างๆ
สำหรับโรงงานอุตสาหกรรมขนาดใหญ่ทั้งหมดและโรงงานอุตสาหกรรมขนาดกลางบางราย
บริษัทฯสามารถจัดส่งถ่านหินให้ลูกค้าได้ทันที โดยไม่ต้องพักสินค้าที่คลังสินค้าของบริษัทฯ
แต่สำหรับลูกค้าโรงงานอุตสาหกรรมขนาดกลางบางรายและโรงงานอุตสาหกรรมขนาดเล็กต้องการถ่านหินที่ผ่านกระบวนการคัดเลือก
ปรับปรุงคุณภาพและการคัดขนาด โดยในการนำเข้าถ่านหินแต่ละครั้ง (50,000–70,000 ตัน)
จะมีถ่านหินที่มีคุณสมบัติแตกต่างกันในด้านค่าความร้อน ความชื้น ปริมาณขี้เถ้า และปริมาณกำมะถัน
ซึ่งบริษัทฯจำเป็นต้องทำการคัดเลือกคุณภาพถ่านหินก่อน
ซึ่งถ่านหินที่นำเข้าแต่ละประเภทจะมีคุณสมบัติแตกต่างกัน เช่น ในด้านค่าความร้อน ความชื้น
แม้ว่าจะมาจากเหมืองเดียวกันก็ตาม (ถ่านหินในแต่ละชั้นดินจะมีคุณสมบัติแตกต่างกัน เช่น ซับบิทูมินัส
อาจแยกออกเป็นหลายชนิด ขึ้นอยู่กับค่าความร้อน ความชื้น ปริมาณขี้เถ้า และปริมาณกำมะถัน
เป็นต้น)
หลังจากนั้นบริษัทฯจึงนำถ่านหินมาผสมกันตามสูตรเฉพาะของบริษัทฯเพื่อให้ได้คุณสมบัติตามที่ลูกค้าต้องการ
และบริษัทฯจะทำการคัดขนาดถ่านหินเพื่อให้มีคุณภาพที่เหมาะสมสำหรับหม้อไอน้ำของโรงงานอุตสาหกรรมหากลูกค้าต้องการ
เนื่องจากหม้อไอน้ำมีการออกแบบเชิงวิศวกรรมที่แตกต่างกันออกไป
เพื่อให้การเผาผลาญเชื้อเพลิงเป็นไปอย่างสมบูรณ์มากที่สุด
และบริษัทฯจะให้บริการจัดส่งสินค้าให้กับลูกค้า
โดยจัดส่งทุกวันเพื่อความสะดวกในการใช้งานของลูกค้า
และยังเป็นการช่วยลดจำนวนถ่านหินที่จะต้องเก็บในโกดังเก็บถ่านหินของลูกค้าอีกด้วย
เนื่องจากลูกค้าหลายรายไม่มีสถานที่เพียงพอในการเก็บถ่านหิน

  กลยุทธ์การแข่งขัน

(1) ด้านสินค้าและบริการ

บริษัทฯมีกลยุทธ์ที่สำคัญทางด้านผลิตภัณฑ์ซึ่งแตกต่างจากบริษัทคู่แข่งทั่วไป
โดยบริษัทฯมีกระบวนการคัดเลือกและปรับปรุงคุณภาพถ่านหินให้เหมาะสมกับหม้อไอน้ำของแต่ละโรงงานอุตสาหกรรม
เพื่อให้เกิดประสิทธิภาพสูงสุดในการเผาผลาญเชื้อเพลิง ณ ปัจจุบัน
บริษัทฯดำเนินนโยบายนี้ให้กับโรงงานอุตสาหกรรมขนาดกลางและขนาดเล็ก
เป็นการสร้างมูลค่าเพิ่มให้กับสินค้าเพื่อลดการแข่งขันด้านราคาโดยเฉพาะกับผู้จัดจำหน่ายถ่านหินรายใหญ่ในประเทศ
โดยบริษัทฯมุ่งเน้นการทำตลาดโดยเจาะในกลุ่มโรงงานอุตสาหกรรมขนาดเล็กและขนาดกลางที่มีอยู่เป็นจำนวนมาก
เนื่องจากบริษัทฯมีกำไรขั้นต้นที่สูงกว่าการขายถ่านหินให้กลุ่มโรงงานอุตสาหกรรมขนาดใหญ่

นอกจากนี้ ในเรื่องของการให้บริการ
บริษัทฯสามารถให้บริการได้ตามความต้องการของลูกค้าได้เป็นอย่างดี โดยบริษัทฯ
สามารถจัดส่งสินค้าให้กับลูกค้าได้ตลอด
หากลูกค้ามีความต้องการใช้ถ่านหินก็จะสามารถจัดส่งได้ทันทีตามเวลาที่ลูกค้าต้องการ
โดยบริษัทฯมีรถบรรทุกเป็นของบริษัทฯเองทั้งสิ้น 26 คัน
ทำให้สามารถส่งสินค้าไปให้กับลูกค้าได้ทุกวัน
ส่งผลให้ลูกค้าไม่จำเป็นต้องเก็บสต็อกสินค้ามากและลูกค้ามีความสะดวกในการใช้งานเพิ่มขึ้นอีกด้วย

  (2) ด้านการขยายฐานลูกค้า

เนื่องจากถ่านหินเป็นเชื้อเพลิงที่มีราคาต่ำรวมถึงเป็นแหล่งเชื้อเพลิงที่มีปริมาณสำรองสูงเมื่อเปรียบเทียบกับน้ำมันเตาและก๊าซธรรมชาติ
และมีผลกระทบต่อสิ่งแวดล้อมน้อยมาก (ถ่านหินประเภทบิทูมินัสและซับบิทูมินัสที่บริษัทฯเป็นผู้จำหน่าย)
ดังนั้นในระยะยาว โรงงานอุตสาหกรรมต่างๆจึงมีแนวโน้มที่จะเปลี่ยนมาใช้ถ่านหินเพิ่มมากขึ้น
บริษัทฯ มีเป้าหมายในการขยายฐานลูกค้าไปยังกลุ่มโรงงานอุตสาหกรรมที่ใช้น้ำมันเตา
เนื่องจากเป็นกลุ่มลูกค้าที่มีอยู่เป็นจำนวนมาก ส่วน ก๊าซธรรมชาติและก๊าซหุงต้ม
บริษัทฯอยู่ระหว่างการศึกษาโครงการแปลงถ่านหินเป็นก๊าซ ซึ่งเชื่อว่าจะเป็นประโยชน์กับบริษัทฯ
หากราคาก๊าซปรับราคาในอัตราลอยตัวตามราคาในตลาดโลก

บริษัทฯมีโครงการที่จะเข้าไปนำเสนอทางเลือกให้กับลูกค้าอื่นๆเพิ่มเติม
เพื่อให้เห็นถึงประโยชน์ที่ลูกค้าจะได้รับจากการใช้ถ่านหินเป็นแหล่งเชื้อเพลิงแทนน้ำมันเตา
โดยบริษัทฯใช้กลยุทธ์เข้าไปนำเสนอถึงค่าใช้จ่ายที่ประหยัดได้ โดยใช้ระยะเวลาคืนทุนประมาณ
9-24 เดือน
รวมถึงให้ความรู้กับลูกค้าเพื่อให้เปลี่ยนทัศนคติที่ไม่ถูกต้องเกี่ยวกับถ่านหินในเรื่องของการก่อให้เกิดมลภาวะกับสิ่งแวดล้อม
ทำให้ลูกค้าให้ความสนใจหันมาใช้ถ่านหินมากขึ้น โดยค่าใช้จ่ายในการผลิตเชื้อเพลิงไอน้ำ 1 ตัน
โดยเปรียบเทียบระหว่างถ่านหินและน้ำมันเตา โดยถ่านหินมีค่าใช้จ่ายในการผลิตไอน้ำเพียง 528
บาทต่อตัน ในขณะที่น้ำมันเตามีค่าใช้จ่ายประมาณ 1,278 บาทต่อตัน
ซึ่งจะเห็นได้ว่าถ่านหินมีต้นทุนการผลิตไอน้ำที่ต่ำกว่าน้ำมันเตามาก
ทำให้บริษัทฯคาดว่าจะขยายฐานลูกค้าได้เพิ่มขึ้นจากจุดเด่นของถ่านหินจุดนี้

  (3) ด้านการบริหารต้นทุน

บริษัทฯ มีการวางแผนการซื้อสินค้าที่มีประสิทธิภาพ
โดยการบริหารสินค้าคงคลังให้อยู่ในระดับที่เหมาะสม การวางแผนการขนส่งที่เป็นระบบ
รวมถึงการมีคลังสินค้าซึ่งอยู่ใกล้กับโรงงานอุตสาหกรรมที่เป็นฐานลูกค้า
ทำให้ประหยัดค่าขนส่งได้มาก และบริษัทฯได้วางแผนในการซื้อ/เช่า
เรือโป๊ะและรถบรรทุกเพิ่มขึ้นภายใต้การดำเนินงานของบริษัทย่อย
ทำให้ลดค่าใช้จ่ายในการจ้างบริษัทขนส่งภายนอกลง

ลักษณะของกลุ่มลูกค้า

บริษัทฯจำหน่ายถ่านหินให้แก่โรงงานอุตสาหกรรมในประเทศ
โดยแบ่งเป็นโรงงานอุตสาหกรรมขนาดใหญ่ ขนาดกลางและขนาดเล็ก
บริษัทฯมีนโยบายในการขยายฐานลูกค้าไปยังอุตสาหกรรมขนาดกลางและขนาดเล็กมากขึ้น
ซึ่งกลุ่มโรงงานเหล่านี้ไม่ได้เป็นเป้าหมายของผู้จัดจำหน่ายถ่านหินรายใหญ่ในประเทศ
จึงเป็นการลดการแข่งขันในด้านราคากับผู้จัดจำหน่ายถ่านหินรายใหญ่ ในปี 2553
บริษัทฯมีกลุ่มลูกค้าที่เป็นโรงงานอุตสาหกรรมขนาดเล็กและขนาดกลางจำนวนประมาณ 400-500
ราย และกลุ่มโรงงานอุตสาหกรรมขนาดใหญ่ประมาณ 8 ราย
ซึ่งมีฐานลูกค้าอยู่ในกลุ่มอุตสาหกรรมปูนซีเมนต์เป็นหลัก

ภาวะการแข่งขัน

การจำหน่ายถ่านหินให้กับโรงงานอุตสาหกรรมในประเทศไทยเป็นธุรกิจที่มีผู้ประกอบการประมาณ 20
ราย โดยบริษัทฯมีคู่แข่งในกลุ่มโรงงานอุตสาหกรรมขนาดใหญ่ คือ บริษัท บ้านปู จำกัด (มหาชน)
และ บริษัท ลานนารีซอร์สเซส จำกัด (มหาชน)
ส่วนโรงงานอุตสาหกรรมขนาดกลางและขนาดเล็กบริษัทฯ มีคู่แข่ง ได้แก่ บริษัท เอเชีย กรีน
เอนเนอจี จำกัด (มหาชน) เป็นต้น
และผู้ประกอบการนำเข้าถ่านหินรายกลางและรายเล็กอีกประมาณ 15-20 ราย
ซึ่งบริษัทเป็นผู้นำตลาดในกลุ่มนี้ บริษัทฯ
เน้นเพิ่มลูกค้าในกลุ่มโรงงานอุตสาหกรรมขนาดกลางและขนาดเล็กมากกว่ากลุ่มโรงงานอุตสาหกรรมขนาดใหญ่
เพื่อเป็นการหลีกเลี่ยงการแข่งขันทางด้านราคา

แนวโน้มอุตสาหกรรม

ในช่วงเดือนมกราคมถึงเดือนกันยายนปี 2553 ปริมาณการใช้ถ่านหินและลิกไนต์รวมประมาณ 26.38
ล้านตัน เพิ่มขึ้นร้อยละ 1.23 จากช่วงเดียวกันของปี 2552 ซึ่งมีปริมาณการใช้รวมประมาณ 26.06
ล้านตัน การใช้ลิกไนต์ในช่วงเดือนมกราคมถึงเดือนกันยายนปี 2553 ประมาณ 13.51 ล้านตัน
แบ่งเป็นภาคการผลิตไฟฟ้าของ กฟผ. จำนวน 11.93 ล้านตัน และอีก 1.58 ล้านตัน
นำไปใช้ในภาคอุตสาหกรรมต่างๆ ได้แก่ การผลิตปูนซีเมนต์ กระดาษ อาหาร
โดยการใช้ในภาคอุตสาหกรรมมีน้อย เนื่องจากอุปทานในประเทศลดลงจากการที่บริษัท
ลานนารีซอร์สเซส จำกัด (มหาชน) หยุดผลิต
ในขณะที่การใช้ถ่านหินนำเข้าในในช่วงเดือนมกราคมถึงเดือนกันยายนปี 2553 ประมาณ 12.87
ล้านตัน เพิ่มขึ้นร้อยละ 3.46 เป็นการใช้ในอุตสาหกรรมจำนวน 8.44 ล้านตัน ที่เหลืออีกประมาณ
4.43 ล้านตัน ใช้เป็นเชื้อเพลิงในการผลิตกระแสไฟฟ้าของ SPP และ IPP

+-----------------------+----------+----------+----------+-----------+
| ประเภท                | ปริมาณ    |          |          | อัตร       |
|                       | (ล้านตัน)  |          |          | าการเติบโต |
|                       |          |          |          |           |
|                       |          |          |          | (ร้อยละ)   |
+-----------------------+----------+----------+----------+-----------+
|                       | 2552     | 2552     | 2553     |           |
|                       |          |          |          |           |
|                       |          | (ม.      | (ม.      |           |
|                       |          | ค.-ก.ย.) | ค.-ก.ย.) |           |
+-----------------------+----------+----------+----------+-----------+
| การบริโภคลิกไนต์         | 17.86    | 13.61    | 13.51    | -0.73     |
+-----------------------+----------+----------+----------+-----------+
| ผลิตกระแสไฟฟ้า (กฟผ.)   | 15.82    | 12.00    | 11.93    | -0.58     |
+-----------------------+----------+----------+----------+-----------+
| อุตสาหกรรม             | 2.04     | 1.61     | 1.58     | -1.86     |
+-----------------------+----------+----------+----------+-----------+
| การบริโภคถ่านหิน         | 16.39    | 12.44    | 12.87    | 3.46      |
+-----------------------+----------+----------+----------+-----------+
| ผลิตกระแสไฟฟ้า (SPP และ | 5.72     | 4.54     | 4.43     | -2.42     |
| IPP)                  |          |          |          |           |
+-----------------------+----------+----------+----------+-----------+
| อุตสาหกรรม             | 10.67    | 7.90     | 8.44     | 6.84      |
+-----------------------+----------+----------+----------+-----------+
| ความต้องการโดยรวม      | 34.25    | 26.06    | 26.38    | 1.23      |
+-----------------------+----------+----------+----------+-----------+

ที่มา : สำนักนโยบายและแผนพลังงาน กระทรวงพลังงาน

การจัดหาผลิตภัณฑ์และบริการ

  บริษัทฯมีกระบวนการในการจัดหาผลิตภัณฑ์และบริการตามขั้นตอนดังต่อไปนี้

1. บริษัทฯนำเข้าถ่านหินจากประเทศอินโดนีเซีย ซึ่งเป็นแหล่งผลิตถ่านหินที่ใหญ่ติดอันดับ 1 ใน 3
ของโลก โดยบริษัทฯได้ทำการคัดเลือกเหมืองถ่านหินที่มีคุณภาพดี ให้ค่าความร้อนสูง มีค่าความชื้นต่ำ
มีปริมาณกำมะถันต่ำ สอดคล้องกับความต้องการของลูกค้า
เนื่องจากประเทศอินโดนีเซียอยู่ใกล้กับประเทศไทย
เมื่อเปรียบเทียบกับถ่านหินแหล่งอื่นในต่างประเทศ
จึงประหยัดค่าขนส่งและทำให้ถ่านหินของบริษัทฯมีต้นทุนที่ต่ำลง
โดยบริษัทฯจะเปิดเลตเตอร์ออฟเครดิตให้กับผู้จำหน่ายที่ประเทศอินโดนีเซีย
และนำเข้าครั้งละประมาณ 50,000-70,000 ตัน
โดยขนส่งทางเรือเดินทะเลเพื่อนำเข้ามาในประเทศไทย

2. เรือเดินทะเลจากประเทศอินโดนีเซียจะเข้ามาจอดท่าที่เกาะสีชัง
จากนั้นขนถ่ายลงเรือโป๊ะอีกทอดหนึ่งซึ่งเรือโป๊ะสามารถขนถ่ายถ่านหินได้ครั้งละ 500-2,500 ตัน
โดยเดินทางมาขึ้นที่ท่าเรือ จังหวัดสมุทรสาคร และท่าเรือ จังหวัดอยุธยา

3. บริษัทฯสามารถจัดส่งถ่านหินตรงให้ลูกค้าได้ทันทีหรือขนย้ายถ่านหินเข้าคลังสินค้าที่อำเภอสวนส้ม
จังหวัดสมุทรสาคร หรือ คลังสินค้านครหลวง จังหวัดอยุธยา เพื่อคัดเลือกและปรับปรุงคุณภาพ
แล้วจึงส่งถ่านหินให้กับลูกค้า โดยรถบรรทุกของบริษัทย่อยหรือรถบรรทุกของบริษัทผู้รับเหมาต่อไป

  บริษัทฯมีนโยบายในการเก็บสินค้าคงคลังในระดับที่เหมาะสม
  เพื่อให้สามารถส่งสินค้าได้ทันกับความต้องการของลูกค้า และบริษัทฯมีการนำเข้าถ่านหินทุกเดือน
  โดยระยะเวลาตั้งแต่การสั่งซื้อถ่านหินจนกระทั่งขนส่งถ่านหินเข้าเก็บคลังสิน ค้าใช้เวลาประมาณ
  45 วัน

ปัจจัยความเสี่ยง

  1. ความเสี่ยงจากต้นทุนสินค้ามีราคาแปรผันไปตามราคาซื้อขายของตลาดโลก

ต้นทุนราคาถ่านหินที่บริษัทฯนำเข้ามีองค์ประกอบหลัก คือ ราคาถ่านหิน ค่าระวางเรือ
และอัตราแลกเปลี่ยนเงินตราต่างประเทศ ซึ่งปัจจัยเหล่านี้จะมีราคาผันแปรไปตามราคาตลาดโลก
ดังนั้นการเปลี่ยนแปลงด้านราคาขององค์ประกอบเหล่านี้จึงมีผลกระทบโดยตรงกับต้นทุนสินค้าของบริษัทฯ
โดยหากราคาถ่านหิน ค่าระวางทางเรือมีการปรับราคาขึ้น และอัตราแลกเปลี่ยนมีการอ่อนค่าลง
จะส่งผลให้ต้นทุนสินค้าของบริษัทฯสูงขึ้น

ราคาถ่านหินและค่าระวางเรือมีการปรับตัวขึ้นลงตามปัจจัยด้านอุปสงค์และอุปทานในตลาดโลก
สำหรับถ่านหิน ปัจจุบันบริษัทฯได้ทำสัญญาซื้อขายถ่านหินบางส่วนกับผู้จัดจำหน่าย/ผู้ผลิต
โดยมีการตกลงกำหนดราคาในลักษณะปีต่อปี โดยอ้างอิงราคาในตลาดโลก
ดังนั้นในระหว่างปีที่ราคาถ่านหินมีการเปลี่ยนแปลงขึ้นลงตามภาวะอุปสงค์และอุปทานจึงมีผลกระทบด้านต้นทุนกับบริษัทฯบางส่วน
สำหรับค่าระวางเรือ บริษัทฯทำสัญญากับบริษัทเดินเรือ โดยบริษัทฯจะตกลงกำหนดราคาล่วงหน้า
โดยอ้างอิงราคาในตลาดโลกเช่นกัน ทั้งนี้
บริษัทฯมีทีมงานในการติดตามข้อมูลของราคาถ่านหินและค่าระวางเรืออย่างใกล้ชิด
เพื่อให้บริษัทฯสามารถบริหารต้นทุนสินค้าได้อย่างมีประสิทธิภาพ

จากการที่บริษัทฯนำเข้าถ่านหินจากต่างประเทศและค่าระวางเรือมีต้นทุนเป็นสกุลเงินเหรียญสหรัฐอเมริกา
ส่งผลให้ในบริษัทฯมีมูลค่าการสั่งซื้อสินค้าส่วนใหญ่เป็นสกุลเงินดอลลาร์สหรัฐอเมริกา
ในขณะที่จำหน่ายให้กับโรงงานอุตสาหกรรมภายในประเทศเท่านั้นซึ่งรายได้ทั้งหมดเป็นสกุลเงินบาท
ทำให้บริษัทฯมีความเสี่ยงจากอัตราแลกเปลี่ยนเกิดขึ้นหากค่าเงินบาทมีการอ่อนค่าลง
และบริษัทฯมีต้นทุนที่สูงขึ้น อย่างไรก็ตาม
บริษัทฯมีการป้องกันผลกระทบจากความผันผวนของอัตราแลกเปลี่ยน
โดยการซื้อขายเงินตราต่างประเทศล่วงหน้า (Forward Contract)
ของราคาถ่านหินและค่าระวางเรือที่นำเข้าทั้งหมด
ดังนั้นจากนโยบายดังกล่าวทำให้บริษัทฯสามารถลดความเสี่ยงในเรื่องของอัตราแลกเปลี่ยนลงได้

2.  ความเสี่ยงจากผู้ประกอบการรายใหม่

ธุรกิจการนำเข้าและจัดจำหน่ายถ่านหินให้กับโรงงานอุตสาหกรรมภายในประเทศเป็นธุรกิจที่ผู้ประกอบการรายใหม่ไม่มีความจำเป็นที่จะต้องลงทุนในอุปกรณ์เครื่องจักรมากนักและเป็นตลาดที่มีผู้แข่งขันน้อยราย
ทำให้มีโอกาสที่จะมีผู้แข่งขันรายใหม่เข้ามาประกอบธุรกิจนี้ได้
ดังนั้นบริษัทฯจึงได้มีการวางกลยุทธ์ที่สำคัญทางด้านผลิตภัณฑ์ให้แตกต่างจากบริษัทคู่แข่งทั่วไปเพื่อให้เกิดมูลค่าเพิ่มและสามารถสนองความต้องการของลูกค้าได้มากที่สุด
โดยจะต้องอาศัยประสบการณ์และความเชี่ยวชาญในการคัดเลือกและปรับปรุงคุณภาพถ่านหินดังกล่าวรวมถึงจะต้องมีความรู้ที่จะสามารถให้คำแนะนำกับลูกค้าให้ใช้ถ่านหินให้เหมาะสมกับประเภทของหม้อไอน้ำที่ใช้ในโรงงานอุตสาหกรรม
ในปัจจุบันบริษัทฯมีลูกค้าเป็นจำนวนมาก ทำให้บริษัทฯสามารถนำเข้าถ่านหินด้วยเรือขนาดใหญ่
ส่งผลให้บริษัทฯมีค่าระวางเรือที่ถูกกว่าค่าระวางเรือในกรณีที่นำเข้าถ่านหินจำนวนน้อย
ซึ่งผู้ประกอบการรายใหม่ไม่สามารถนำเข้าถ่านหินจำนวนมากในคราวเดียวกันสำหรับช่วงเริ่มต้นการดำเนินกิจการ
ซึ่งเป็นข้อได้เปรียบในการดำเนินธุรกิจของบริษัทฯ

3. ความเสี่ยงด้านพลังงานอื่นทดแทนและการขยายฐานลูกค้า

โดยทั่วไป แหล่งพลังงานหลักที่ใช้ในโรงงานอุตสาหกรรมของประเทศไทยจะมีอยู่ 3 ประเภทใหญ่ๆ
คือ น้ำมันเตา ก๊าซธรรมชาติ และถ่านหิน
น้ำมันเตาเป็นแหล่งเชื้อเพลิงที่โรงงานอุตสาหกรรมส่วนใหญ่เลือกใช้
เนื่องจากการจัดหาซื้อทำได้สะดวก การใช้งานที่ไม่ยุ่งยากและการบำรุงรักษาหม้อไอน้ำทำได้ง่าย
ส่วนก๊าซธรรมชาติส่วนใหญ่จะใช้ในอุตสาหกรรมโรงไฟฟ้า เนื่องจากมีราคาถูกกว่าน้ำมันเตา
ส่วนการใช้ถ่านหินยังไม่เป็นที่แพร่หลายในอุตสาหกรรมต่างๆมากนักเนื่องจากผู้ใช้ยังขาดความรู้ในการใช้ถ่านหินได้ดีเพียงพอ
ในส่วนของเชื้อเพลิงทดแทนชนิดอื่นที่มีราคาต่ำกว่า เช่น แกลบ
จะไม่มีผลกระทบต่อยอดขายถ่านหินของบริษัทฯมากนัก เนื่องจากแกลบเป็นเชื้อเพลิงที่มีจำนวนจำกัด
ไม่เพียงพอต่อการผลิตไอน้ำของโรงงานอุตสาหกรรม

อย่างไรก็ตาม
จากอดีตจนถึงปัจจุบันถ่านหินมีจุดเด่นในเรื่องของการเป็นเชื้อเพลิงที่มีต้นทุนต่ำโดยมีค่าใช้จ่ายในการผลิตเชื้อเพลิงไอน้ำต่ำกว่าน้ำมันเตาประมาณ
3 เท่า ลูกค้ามีระยะเวลาคืนทุนเฉลี่ยประมาณ 9-24 เดือน
ขึ้นอยู่กับปริมาณการใช้ถ่านหินและประเภทของหม้อไอน้ำ
บริษัทฯจึงคาดว่าการใช้ถ่านหินในอนาคตมีแนวโน้มที่จะเพิ่มขึ้นมากกว่าเดิมเป็นจำนวนมาก

4. ความเสี่ยงด้านสิ่งแวดล้อม

ถ่านหินที่นำมาใช้ในโรงงานอุตสาหกรรมมีหลายประเภท ได้แก่ แอนทราไซต์ บิทูมินัส ซับบิทูมินัส
และลิกไนต์ เมื่อนำถ่านหินมาเผาไหม้
ออกซิเจนในอากาศจะทำปฏิกิริยากับถ่านหินที่มีส่วนประกอบของกำมะถัน ทำให้เกิดก๊าซพิษออกมา
ได้แก่ ก๊าซซัลเฟอร์ไดออกไซด์ ทำให้ปอดอักเสบ และฝุ่นละอองของถ่านหินอาจทำให้เกิดโรคภูมิแพ้
โดยเฉพาะถ่านลิกไนต์จะก่อให้เกิดมลภาวะกับสิ่งแวดล้อมสูง
ในขณะที่ถ่านหินประเภทอื่นๆจะก่อให้เกิดมลภาวะกับสิ่งแวดล้อมน้อยมาก

ปัจจุบัน บริษัทฯนำเข้าถ่านหินประเภทบิทูมินัสและซับบิทูมินัส โดยถ่านหินทั้ง 2
ประเภทเป็นถ่านหินที่มีคุณภาพดีและมีกำมะถันในระดับต่ำ (ปริมาณกำมะถันอยู่ในช่วง 0.1-1.5
เปอร์เซ็นต์ ในขณะที่น้ำมันเตามีกำมะถันอยู่ในช่วง 0.1-3.0 เปอร์เซ็นต์)
ทำให้มีผลกระทบกับสิ่งแวดล้อมน้อยเมื่อนำมาใช้งาน
และจากการที่บริษัทฯมีระบบในการจัดเก็บถ่านหินอย่างถูกต้องตามหลักวิชาการ
โดยมีมาตรการในการควบคุมฝุ่นอย่างรัดกุม เช่น การจัดให้มีผ้าใบคลุมรอบกองถ่านหิน
การฉีดน้ำดักฝุ่นไม่ให้ฟุ้งกระจาย การสร้างรั้วรอบคลังสินค้า
และรถที่บรรทุกถ่านหินจะมีผ้าใบปิดคลุมมิดชิดไม่ให้เศษถ่านหินตกพื้น เป็นต้น
ทำให้ไม่เกิดปัญหากับสิ่งแวดล้อมจากถ่านหินของบริษัทฯ

สรุปฐานะการเงินและผลการดำเนินงาน

(หน่วย : ล้านบาท)

+---------------------------+---------+---------+---------+---------+
| ผลการดำเนินงาน             | 2551    | 2552    | 2552    | 2553    |
|                           |         |         |         |         |
|                           |         |         | (ม.ค    | (ม.ค    |
|                           |         |         | .-ก.ย.) | .-ก.ย.) |
+---------------------------+---------+---------+---------+---------+
| รายได้รวม                  | 3       | 2       | 1       | 2       |
|                           | ,447.53 | ,643.22 | ,997.33 | ,115.59 |
+---------------------------+---------+---------+---------+---------+
| กำไรสุทธิ                   | 416.77  | 88.31   | 208.80  | 71.21   |
+---------------------------+---------+---------+---------+---------+
| อัตราส่วนกำไรขั้นต้น (%)       | 30.80   | 20.56   | 21.76   | 17.35   |
+---------------------------+---------+---------+---------+---------+
| อัตราส่วนกำไรสุทธิ (%)        | 12.09   | 3.34    | 10.45   | 3.37    |
+---------------------------+---------+---------+---------+---------+
| กำไรสุทธิต่อหุ้น (บาทต่อหุ้น) *   | 2.81    | 0.58    | 1.37    | 0.47    |
+---------------------------+---------+---------+---------+---------+
| กำไรสุทธิต่อหุ้น (Fully        | 1.92    | 0.42    | 1.22    | 0.40    |
| Diluted) (บาทต่อหุ้น)        |         |         |         |         |
+---------------------------+---------+---------+---------+---------+

+--------------------------------+-----------+-----------+------------+
| ฐานะทางการเงิน                  | 2551      | 2552      | 2553       |
|                                |           |           |            |
|                                |           |           | (          |
|                                |           |           | ม.ค.-ก.ย.) |
+--------------------------------+-----------+-----------+------------+
| สินทรัพย์รวม                      | 2,553.45  | 3,048.25  | 3,463.33   |
+--------------------------------+-----------+-----------+------------+
| หนี้สินรวม                        | 1,717.92  | 2,152.87  | 2,495.78   |
+--------------------------------+-----------+-----------+------------+
| รวมส่วนของผู้ถือหุ้น                 | 835.53    | 895.38    | 967.55     |
+--------------------------------+-----------+-----------+------------+
| มูลค่าตามบัญชีต่อหุ้น (บาทต่อหุ้น) *     | 5.54      | 5.89      | 6.36       |
+--------------------------------+-----------+-----------+------------+

หมายเหตุ * ปรับมูลค่าที่ตราไว้เป็น 0.50 บาท เพื่อการเปรียบเทียบ

-   รายได้

บริษัทฯและบริษัทย่อยมีรายได้จากการขายถ่านหินในปี 2551 และ 2552 เท่ากับ 3,411.97 และ
2,597.46 ล้านบาท โดยรายได้ของปี 2552 ลดลงจากปี 2551 ร้อยละ 23.87
เนื่องจากสาเหตุหลักคือ ปริมาณการขายลดลงโดยเฉพาะกลุ่มลูกค้าขนาดใหญ่ ได้แก่
อุตสาหกรรมปูนซีเมนต์และอุตสาหกรรมกระดาษ มียอดคำสั่งซื้อลดลงค่อนข้างมาก

ในปี 2553(ม.ค.-ก.ย.) บริษัทฯและบริษัทย่อยมีรายได้จากการขายถ่านหิน เท่ากับ 2,080.58
ล้านบาทเพิ่มขึ้นร้อยละ 6.21 จากช่วงเดียวกันของปี 2552 ที่มีรายได้จากการขายเท่ากับ
1,958.95 ล้านบาท เนื่องจากรายได้จากการขายในกลุ่มลูกค้าขนาดใหญ่ ได้แก่
อุตสาหกรรมปูนซีเมนต์ เพิ่มขึ้นจาก 155.26 ล้านบาทเป็น 373.74 ล้านบาท หรือเพิ่มขึ้นร้อยละ
140.71 เนื่องจากได้รับอานิสงค์จากภาวะเศรษฐกิจที่ฟื้นตัวอย่างต่อเนื่อง
ภาคอสังหาริมทรัพย์ที่ขยายตัวและโครงการก่อสร้างสาธารณูปโภคจากมาตรการกระตุ้นเศรษฐกิจของภาครัฐ
โดยปริมาณการขายในกลุ่มลูกค้าขนาดกลางและเล็ก ได้แก่ อุตสาหกรรมอาหารและเครื่องดื่ม
อุตสาหกรรมสิ่งทอ มีปริมาณการขายไม่เปลี่ยนแปลงมากนักเมื่อเทียบกับปีก่อนหน้า
โดยบริษัทฯยังคงสามารถรักษาฐานลูกค้ากลุ่มนี้ไว้ได้เป็นอย่างดี

-   ต้นทุนขาย

  ต้นทุนขายถ่านหินของบริษัทฯมีองค์ประกอบหลัก คือ ค่าถ่านหินและค่าระวางเรือ
  โดยค่าถ่านหินและค่าระวางเรือในช่วง 3 ปีที่ผ่านมา มีสัดส่วนต้นทุนรวมประมาณร้อยละ 90
  ของมูลค่าการสั่งซื้อสินค้าทั้งหมด โดยในปี 2551 และ 2552
  บริษัทฯและบริษัทย่อยมีต้นทุนขายเท่ากับ 2,358.42 และ 2,063.36 ล้านบาท คิดเป็นร้อยละ
  69.12 และ 79.44 ของรายได้จากการขาย
  โดยสัดส่วนของต้นทุนขายต่อรายได้จากการขายในปี 2552 สูงกว่าปี 2551 มาก
  เนื่องจากบริษัทฯได้ทำสัญญาการขนส่งทางเรือล่วงหน้าในราคาที่สูงกว่าราคาตลาด
  อีกทั้งมีผู้ประกอบการเข้ามาแข่งขันในตลาดการจัดจำหน่ายถ่านหินมากขึ้น

  บริษัทฯและบริษัทย่อยมีต้นทุนขายในช่วงเดือนมกราคมถึงเดือนกันยายนของปี 2552 และ 2553
  เท่ากับ 1,532.75 และ 1,719.66 ล้านบาท คิดเป็นร้อยละ 78.24 และ 82.65
  ของรายได้จากการขาย ตามลำดับ โดยสัดส่วนของต้นทุนขายต่อรายได้จากการขายในปี 2553
  ยังคงสูง
  เนื่องจากบริษัทฯได้ทำสัญญาการขนส่งทางเรือล่วงหน้าในราคาที่สูงกว่าราคาตลาดในช่วงปีก่อนหน้า
  โดยสัญญาดังกล่าวมีผลจนถึงไตรมาสแรกของปี 2553

-   ค่าใช้จ่ายในการขายและบริหาร

บริษัทฯและบริษัทย่อยมีค่าใช้จ่ายในการขายและบริหารในปี 2551 และ 2552 เท่ากับ 403.15
และ 325.36 ล้านบาท
โดยบริษัทฯและบริษัทย่อยมีสัดส่วนของค่าใช้จ่ายในการขายและบริหารคิดเป็นร้อยละ 11.69 และ
12.31 ของรายได้รวม

บริษัทฯและบริษัทย่อยมีค่าใช้จ่ายในการขายและบริหารในช่วงเดือนมกราคมถึงเดือนกันยายนของปี
2552 และ 2553 เท่ากับ 229.95 และ 240.54 ล้านบาท
โดยบริษัทฯและบริษัทย่อยมีสัดส่วนของค่าใช้จ่ายในการขายและบริหารคิดเป็นร้อยละ 11.51 และ
11.37 ของรายได้รวม ตามลำดับ
สัดส่วนค่าใช้จ่ายในการขายและบริหารต่อรายได้รวมมีแนวโน้มปรับลดลงเล็กน้อย
แสดงถึงการบริหารค่าใช้จ่ายได้อย่างมีประสิทธิภาพ
โดยบริษัทฯมีนโยบายในการลดค่าใช้จ่ายในการขายและบริหาร
ซึ่งสามารถช่วยให้บริษัทเพิ่มประสิทธิภาพในการทำกำไรได้อีกทางหนึ่ง

บริษัทฯและบริษัทย่อยมีดอกเบี้ยจ่ายในปี 2551 และ 2552 เท่ากับ 44.51 และ 61.89 ล้านบาท
คิดเป็นร้อยละ 1.29 และ 2.34 ของรายได้รวม โดยดอกเบี้ยจ่ายเพิ่มขึ้นเนื่องจาก
บริษัทฯมีการใช้วงเงินกู้ในการนำเข้าเพื่อเก็บถ่านหินเพิ่มมากขึ้น

บริษัทฯและบริษัทย่อยมีดอกเบี้ยจ่ายในช่วงเดือนมกราคมถึงเดือนกันยายนของปี 2552 และ 2553
เท่ากับ 46.58 และ 52.91 ล้านบาท คิดเป็นร้อยละ 2.33 และ 2.50 ของรายได้รวม
โดยดอกเบี้ยจ่ายที่เพิ่มขึ้นในปี 2553 เนื่องจาก
บริษัทฯมีการใช้วงเงินกู้ในการนำเข้าเพื่อเก็บถ่านหินเพิ่มมากขึ้น

-   กำไร

บริษัทฯและบริษัทย่อย มีอัตรากำไรขั้นต้นในปี 2551 และ 2552 เท่ากับร้อยละ 30.88 และ
20.56 โดยอัตรากำไรขั้นต้นของปี 2552 ลดลงจากปี 2551
ค่อนข้างมากเนื่องจากบริษัทฯได้ทำสัญญาการขนส่งทางเรือล่วงหน้าในราคาที่สูงกว่าราคาตลาด
รวมถึงราคาถ่านหินในตลาดโลกอยู่ในช่วงขาลง และมีการแข่งขันจากคู่แข่งขันเพิ่มมากขึ้น

บริษัทฯและบริษัทย่อย มีอัตรากำไรขั้นต้นในช่วงเดือนมกราคมถึงเดือนกันยายนของปี 2552 และ
2553 เท่ากับ 21.76 และ 17.35 โดยอัตรากำไรขั้นต้นในปี 2553 ลดลงจากปี 2552
เป็นผลมาจากการที่บริษัทฯได้ทำสัญญาการขนส่งทางเรือล่วงหน้าในราคาที่สูงกว่าราคาตลาดในช่วงปีก่อนหน้า
โดยสัญญาดังกล่าวมีผลจนถึงไตรมาสแรกของปี 2553 นอกจากนี้ สัดส่วนของยอดขายในปี 2553
ในกลุ่มลูกค้าขนาดใหญ่ของบริษัทฯเพิ่มขึ้น
ซึ่งโดยปกติลูกค้ากลุ่มนี้มีอัตรากำไรขั้นต้นต่ำกว่ากลุ่มลูกค้าขนาดกลางและขนาดเล็ก
ซึ่งเป็นรายได้หลักของบริษัทฯ

บริษัทฯและบริษัทย่อยมีอัตรากำไรจากการดำเนินงานในปี 2551 และ 2552 เท่ากับร้อยละ 17.10
และ 6.85 ในปี 2552
อัตรากำไรจากการดำเนินงานลดลงจากผลกระทบของอัตรากำไรขั้นต้นที่ปรับลดลงดังเหตุผลที่กล่าวข้างต้น

บริษัทฯและบริษัทย่อยมีอัตรากำไรจากการดำเนินงานในช่วงเดือนมกราคมถึงเดือนกันยายนของปี
2552 และ 2553 เท่ากับร้อยละ 14.83 และ 6.85 ตามลำดับ ในปี 2552 และปี 2553
อัตรากำไรจากการดำเนินงาน ลดลงจากผลกระทบของอัตรากำไรขั้นต้นที่ปรับลดลง
แต่บริษัทฯมีการบริหารค่าใช้จ่ายในการขายได้มีประสิทธิภาพ
ดังเห็นได้จากอัตราส่วนค่าใช้จ่ายในการบริหารและขายต่อรายได้รวมมีแนวโน้มปรับลดลง

บริษัทฯและบริษัทย่อยมีกำไรสุทธิในปี 2551 และ 2552 เท่ากับ 416.77 และ 88.31
ล้านบาทตามลำดับ คิดเป็นอัตรากำไรสุทธิเท่ากับร้อยละ 11.69 และ 3.34 โดยในปี 2552
อัตรากำไรสุทธิปรับลดลงจากผลกระทบเรื่องอัตรากำไรขั้นต้นที่ปรับลดลงดังเหตุผลที่กล่าวข้างต้น

บริษัทฯและบริษัทย่อยมีกำไรสุทธิในช่วงเดือนมกราคมถึงเดือนกันยายนของปี 2552 และ 2553
เท่ากับ 208.80 และ 71.21 ล้านบาทตามลำดับ คิดเป็นอัตรากำไรสุทธิเท่ากับร้อยละ 10.45
และ 3.37 โดยในปี 2553
อัตรากำไรสุทธิปรับลดลงต่อเนื่องจากผลกระทบเรื่องอัตรากำไรขั้นต้นที่ปรับลดลงดังเหตุผลที่กล่าวข้างต้น

-   อัตราส่วนสภาพคล่อง

ณ วันที่ 31 ธันวาคม 2551 วันที่ 31 ธันวาคม 2552 และวันที่ 30 กันยายน 2553
บริษัทฯและบริษัทย่อยมีอัตราส่วนสภาพคล่องเท่ากับ1.01 1.35 และ 1.16 เท่า ตามลำดับ
และมีอัตราส่วนสภาพคล่องหมุนเร็วเท่ากับ 0.36 0.28 และ 0.31 เท่า ตามลำดับ
บริษัทฯมีสภาพคล่องอยู่ในเกณฑ์ปานกลาง เนื่องจากบริษัทฯมีถ่านหินในคลังสินค้าเป็นปริมาณมาก
อย่างไรก็ดี หากบริษัทฯสามารถนำถ่านหินในคลังสินค้าออกขายได้มาก
จะส่งผลให้บริษัทฯมีสภาพคล่องที่ดีขึ้น

ธุรกิจของบริษัทฯมีความต้องการเงินทุนหมุนเวียนสูง
เนื่องจากบริษัทฯต้องจ่ายค่าระวางเรือและค่าถ่านหินเป็นจำนวนมากในการนำเข้าแต่ละครั้ง
การเก็บสินค้าที่คลังสินค้า และการให้เครดิตกับลูกค้าอีกประมาณ 45 วัน โดยบริษัทฯมีวงเงิน L/C
T/R 150–180 วัน และได้จัดให้มีวงเงินทุนหมุนเวียนอื่นไว้อย่างพอเพียงในการดำเนินธุรกิจ

-   ส่วนของผู้ถือหุ้น

บริษัทฯและบริษัทย่อยมีส่วนของผู้ถือหุ้น ณ วันที่ 31 ธันวาคม 2551 วันที่ 31 ธันวาคม 2552
และวันที่ 30 กันยายน 2553 เท่ากับ 835.53 895.38 และ 967.55 ล้านบาท ตามลำดับ
บริษัทฯมีนโยบายจ่ายเงินปันผลไม่น้อยกว่าร้อยละ 40 ของกำไรสุทธิ โดยในปี 2551
บริษัทฯจ่ายเงินปันผลในอัตราหุ้นละ 1.25 บาท (มูลค่าที่ตราไว้เท่ากับ 0.50 บาท)
หรือคิดเป็นร้อยละ 46.80 ของกำไรสุทธิ โดยในปี 2552 และ ปี 2553
บริษัทฯงดจ่ายเงินปันผลเนื่องจากต้องการรักษากระแสเงินสดเพื่อเป็นทุนหมุนเวียนและใช้ในการขยายกิจการต่อไป

-   ความเหมาะสมของโครงสร้างเงินทุน

เมื่อพิจารณาความเหมาะสมของโครงสร้างเงินทุน ณ วันที่ 31 ธันวาคม 2551 วันที่ 31 ธันวาคม
2552 และวันที่ 30 กันยายน 2553
พบว่าบริษัทฯและบริษัทย่อยมีอัตราส่วนหนี้สินต่อส่วนของของผู้ถือหุ้นเท่ากับ 2.05 2.40 และ 2.58
เท่า ตามลำดับ อัตราส่วนนี้มีค่าปรับเพิ่มขึ้นเล็กน้อยในปี 2553 เนื่องจากสาเหตุหลัก
คือบริษัทฯกู้ยืมหนี้เพื่อนำเข้าถ่านหินสำหรับเป็นสินค้าคงคลังสูงขึ้นและมีลูกหนี้การค้ามากขึ้น
ตามยอดขายที่เพิ่มขึ้น

ส่วนที่ 2

รายละเอียดบริษัทที่ออกหลักทรัพย์

ชื่อบริษัท : บริษัท ยูนิค ไมนิ่ง เซอร์วิสเซส จำกัด (มหาชน) (“บริษัทฯ”)

ประเภทธุรกิจ : นำเข้าและจัดจำหน่ายถ่านหินสำหรับโรงงานอุตสาหกรรม

ที่ตั้งสำนักงานใหญ่ : 36/83 อาคาร พี.เอส.ทาวเวอร์ ชั้น 24 ซอยสุขุมวิท 21 ถนนสุขุมวิท
แขวงคลองเตยเหนือ

  เขตวัฒนา กรุงเทพมหานคร 10110

ที่ตั้งคลังสินค้า 1 : คลังสินค้าชัยมงคล เลขที่ 20 หมู่ 2 ตำบลชัยมงคล (บ้านบ่อ) อำเภอเมือง
จังหวัดสมุทรสาคร 74000

ที่ตั้งคลังสินค้า 2 : คลังสินค้าสวนส้ม เลขที่ 45/1 หมู่ 5 ตำบลสวนส้ม อำเภอบ้านแพ้ว
จังหวัดสมุทรสาคร 74120

ที่ตั้งคลังสินค้า 3 : คลังสินค้านครหลวง เลขที่ 108 หมู่ 2 ตำบลคลองสะแก อำเภอนครหลวง
จังหวัดอยุธยา 13260

เลขทะเบียนบริษัทฯ : 0107574700099

โทรศัพท์ : +662 664-1701-8

โทรสาร : +662 259-2467, +662 664-1700

โฮมเพจบริษัทฯ : http://www.umspcl.com

ทุนจดทะเบียน : 105,227,391.50 บาท แบ่งเป็นหุ้นสามัญจำนวน 210,454,783 หุ้น

ทุนที่ชำระแล้ว : 76,727,032.00 บาท แบ่งเป็นหุ้นสามัญจำนวน 153,454,064 หุ้น (ณ 12
พ.ย. 2553)

มูลค่าที่ตราไว้ : 0.50 บาทต่อหุ้น

บริษัทย่อยที่บริษัทฯถือหุ้นร้อยละ 99.99

ชื่อบริษัท : บริษัท ยูเอ็มเอส โคลบริคเครท จำกัด

ประเภทธุรกิจ : ดำเนินการผลิตถ่านอัดก้อนให้กับลูกค้าอุตสาหกรรมที่ใช้ไอน้ำในกระบวนการผลิต

ที่ตั้งสำนักงานใหญ่ : 36/84 อาคาร พี.เอส.ทาวเวอร์ ชั้น 24 ซอยสุขุมวิท 21 ถนนสุขุมวิท
แขวงคลองเตยเหนือ

เขตวัฒนา กรุงเทพมหานคร 10110

โทรศัพท์ : +66 34-403-977

โทรสาร : +66 34-403-989 

อี-เมลล์ : info@umscoalbriquette.com

ทุนจดทะเบียน : 20 ล้านบาท

ทุนที่ชำระแล้ว : 5 ล้านบาท

ราคาพาร์ : 1.00 บาทต่อหุ้น

ชื่อบริษัท : บริษัท ยูเอ็มเอส ไลท์เตอร์ จำกัด

ประเภทธุรกิจ : ดำเนินธุรกิจด้านการขนส่งและขนถ่ายทางน้ำ

ที่ตั้งสำนักงานใหญ่ : 36/86 อาคาร พี.เอส.ทาวเวอร์ ชั้น 24 ซอยสุขุมวิท 21 ถนนสุขุมวิท
แขวงคลองเตยเหนือ

เขตวัฒนา กรุงเทพมหานคร 10110

โทรศัพท์ : +662 664-1701-8 ต่อ 201

โทรสาร : +662 664-1700

อี-เมลล์ : info@umslighter.com

ทุนจดทะเบียน : 70 ล้านบาท

ทุนที่ชำระแล้ว : 70 ล้านบาท

ราคาพาร์ : 1.00 บาทต่อหุ้น

ชื่อบริษัท : บริษัท ยูเอ็มเอส ขนส่ง จำกัด

ประเภทธุรกิจ : ดำเนินธุรกิจด้านการขนส่งและขนถ่ายทางบก

ที่ตั้งสำนักงานใหญ่ : 36/86 อาคาร พี.เอส.ทาวเวอร์ ชั้น 24 ซอยสุขุมวิท 21 ถนนสุขุมวิท
แขวงคลองเตยเหนือ

เขตวัฒนา กรุงเทพมหานคร 10110

โทรศัพท์ : +66 34-403-980

โทรสาร : +66 34-403-981

อี-เมลล์ : info@umstransport.com

ทุนจดทะเบียน : 18 ล้านบาท

ทุนที่ชำระแล้ว : 18 ล้านบาท

ราคาพาร์ : 1.00 บาทต่อหุ้น

ชื่อบริษัท : บริษัท ยูเอ็มเอส พอร์ต เซอร์วิสเซส จำกัด

ประเภทธุรกิจ : ดำเนินธุรกิจให้บริการท่าเทียบเรือ

ที่ตั้งสำนักงานใหญ่ : เลขที่ 108 หมู่ที่ 2 ตำบลคลองสะแก อำเภอนครหลวง
จังหวัดพระนครศรีอยุธยา

โทรศัพท์ : +66 35-724-204, 724-210

โทรสาร : +66 35-724-281

อี-เมลล์ : info@umsport.co.th

ทุนจดทะเบียน : 18 ล้านบาท

ทุนที่ชำระแล้ว : 18 ล้านบาท

ราคาพาร์ : 1.00 บาทต่อหุ้น

นายทะเบียนหลักทรัพย์

ชื่อบริษัท บริษัท ศูนย์รับฝากหลักทรัพย์ (ประเทศไทย) จำกัด

ที่ตั้งสำนักงาน อาคารสถาบันวิทยาการตลาดทุน

  เลขที่ 2/7 หมู่ที่ 4 (โครงการนอร์ธปาร์ค) ถนนวิภาวดีรังสิต แขวงทุ่งสองห้อง เขตหลักสี่
  กรุงเทพมหานคร 10210

โทรศัพท์ +662 596-9000

โทรสาร +662 359-1259

ผู้สอบบัญชี

ชื่อผู้สอบบัญชี นายชาญชัย ชัยประสิทธิ์ ผู้สอบบัญชีรับอนุญาต ทะเบียนเลขที่ 3760

ชื่อบริษัท บริษัท ไพร้ซวอเตอร์เฮาส์คูเปอร์ส เอบีเอเอส จำกัด

ที่ตั้งสำนักงาน ชั้น 15 อาคารบางกอกซิตี้ทาวเวอร์ เลขที่ 179/74-80 ถนนสาทรใต้
กรุงเทพมหานคร 10120

โทรศัพท์ +662 344-1000

โทรสาร +662 286-5050